BMW 8-serie

BMW 8-serien (type E31) var en coupé i luksusklassen, fremstillet af den tyske bil- og motorcykelfabrikant BMW mellem juli 1989 og december 1999.

Udvikling og produktion 
8-serien opstod under ledelse af BMW's chefdesigner Claus Luthe, og blev officielt præsenteret på Frankfurt Motor Show i sommeren 1989. Karrosseridesignet blev lavet af Klaus Kapitza, som efterfølgende blev designchef hos BMW Technik GmbH. 8-serien var ment som efterfølger for 6-serien (E24), men var betydeligt større og dyrere end forgængeren. Hovedkonkurrenten var Mercedes-Benz' coupémodel C 126 og dennes efterfølger C 140, begge baseret på S-klassen. 8-serien fandtes kun som coupé; der blev dog udviklet en prototype til en cabrioletversion, som dog manglede stabilitet men i dag kan ses i BMW Welt i München.

Teknikken og motorerne kom fra den dengang aktuelle 7-serie, E32. Senere fik modellen mere moderne motorer fra 5-serien og E38.

Frem til produktionens indstilling i slutningen af 1999 var 8-serien den dyreste model i BMW's bilmodelprogram. Salget af E31 forblev under forventningerne, og på 10 år blev der kun fremstillet 30.621 eksemplarer. Dette var til dels begrundet af Golfkrigen og øgede energipriser i de tidligere 1990'ere. BMW havde frem for alt i USA forventet høje salgstal for modellen, mens køberne forventede mere ydelse af en så dyr og tung bil. Salget i Nordamerika blev indstillet allerede i 1997.

8-serien fik i første omgang ingen efterfølger. Først i sommeren 2003 udvidede BMW igen deres modelprogram med en coupé i den øvre mellemklasse, 6-serien E63. Den var dog baseret på 5-serien og blev solgt billigere end Mercedes-Benz' dengang aktuelle CL-coupéer.

Motorer 
I starten fandtes E31 kun som 850i med den allerede fra BMW 750i kendte V12-motor med 220 kW (299 hk). Denne motor var beregnet til at køre på normalbenzin for at kunne garantere driften i USA, hvor benzinen svingede meget i oktantal. Kraften blev som standard overført gennem en manuel sekstrinsgearkasse, men mod merpris kunne der i stedet leveres en firetrins automatgearkasse. I efteråret 1992 blev 850i suppleret af 850CSi med en V12-motor med 280 kW (380 hk); denne model fandtes kun med manuel gearkasse og en medstyrende bagaksel, som i de billigere modeller kostede en merpris på ca. 6.000 €. Samme år byggede BMW 18 eksemplarer af en 830i til testformål. Den hertil benyttede motor var den også i E32, E34 og E38 benyttede V8 M60B30 med 160 kW (218 hk). Denne model gik ikke i masseproduktion, da præsentationerne ikke levede op til bilklassen.

Året efter fulgte den med en 210 kW (286 hk) stærk V8-motor udstyrede 840i. Denne basismodel var den første V8-coupé fra BMW siden 1960'ernes BMW 3200 CS. Også her kunne der vælges mellem manuel og automatisk gearkasse. 850Ci fik i 1994 en moderniseret V12-motor med 240 kW (326 hk), der som standard var kombineret med femtrins automatgear. Denne motor afløste lidt efter lidt den gamle 5,0-liters V12-motor. Begge modeller blev dog produceret sideløbende med hinanden i et halvt års tid, begge under den samme modelbetegnelse 850Ci. I 1996 blev modelprogrammet indskrænket til 840Ci og 850Ci, mens 850CSi udgik af produktion.

Tekniske data

Øvrige versioner

Alpina 
Firmaet Alpina i Buchloe udviklede modellen Alpina B12 på basis af 8-serien. B12 blev mellem 1990 og 1994 bygget på basis af 850i med en effektøget V12-motor med 257 kW (349 hk) og automatgear. I 1992 tilkom B12 5,7 med manuelt gear, som var en version af 850CSi med en større V12-motor med 306 kW (416 hk). Begge versioner var ikke begrænset til de for BMW sædvanlige , hvorimod deres topfart lå på 280 hhv. 300 km/t. Der blev fremstillet 97 eksemplarer af B12 5,0 og 57 eksemplarer af B12 5,7.

M8-prototype 
Af sportsmodellen "M8" blev der i 1990 udelukkende bygget én prototype. Andre kilder siger tre biler, hvoraf den ene gik tabt under en prøvekørsel. M8 hører til BMW's største hemmeligheder. Prototypen skulle efter sigende være gemt i et såkaldt "giftskab", en BMW-lagerhal i Dingolfing. På grund af manglende interesse og tekniske problemer gik bilen ikke i masseproduktion.

Motoren i M8 var en 6,0-liters V12-motor med op til 440 kW (600 hk) på basis af S70, som senere i modificeret form fandt vej til supersportsvognen McLaren F1. Også motoren i 850CSi (som i øvrigt på registreringsattesten er angivet som "M8"), er baseret på S70 men er kun på 5,6 liter med 279 kW (380 hk). M8-prototypen havde ikke klapforlygter, hvorfor nær- og fjernlyset var integreret i kofangeren i stedet for det lille positionslys.

Noter

Litteratur 
 Automobil Revue. Katalog 1991, 1995 og 1998 (på tysk og fransk).
 BMW Personenwagen af Franz-Georg Steidl og Dirk Trinn, 1993.  (på tysk).

Eksterne henvisninger 

 
 

8-serie
Luksusbiler
Coupéer
Baghjulstrukne biler
Biler introduceret i 1989
Biler fra 1980'erne
Biler fra 1990'erne